गिल और कोहली इंदौर पहुंचे, बाकी खिलाड़ी शाम तक आएंगे; प्रैक्टिस सेशन कल
India vs Australia 3rd Test Practice Session: Gill and Kohli Arrive in Indore भारत-ऑस्ट्रेलिया के बीच खेली जा रही बॉर्डर-गावस्कर ट्रॉफी का तीसरा मुकाबला एक मार्च से होलकर स्टेडियम में खेला जाएगा।
भारत-ऑस्ट्रेलिया के बीच खेली जा रही बॉर्डर-गावस्कर ट्रॉफी का तीसरा मुकाबला एक मार्च से होलकर स्टेडियम में खेला जाएगा।
इस मुकाबले के लिए भारतीय खिलाड़ियों इंदौर पहुंचने लगे हैं। शनिवार दोपहर तक पूर्व भारतीय कप्तान विराट कोहली और टॉप ऑर्डर बल्लेबाज शुभमन गिल इंदौर पहुंचे। शाम तक शेष खिलाड़ी भी पहुंच जाएंगे, क्योंकि रविवार दोपहर को टीम इंडिया का प्रैक्टिस सेशन है।
गिल कर सकते हैं ओपनिंग 
शुरुआती दो टेस्ट में टीम इंडिया के ओपनर केएल राहुल खास प्रदर्शन नहीं कर सके हैं। उन्होंने पिछली तीन पारियों में महज 18 रन ही बनाए हैं। ऐसे में कयास लगाए जा रहे हैं कि इंदौर टेस्ट में केएल राहुल की जगह शुभमन गिल कप्तान रोहित शर्मा के साथ पारी की शुरुआत कर सकते हैं।
रविवार को आएगी ऑस्ट्रेलियाई टीम
मिली जानकारी के अनुसार, ऑस्ट्रेलियाई टीम के खिलाड़ी रविवार को इंदौर पहुंच जाएंगे। कप्तान पैट कमिंस और डेविस वार्नर सहित टीम के 6 खिलाड़ी चोट व अन्य कारणों से स्वदेश लौट चुके हैं। ऐसे में टीम का दारोमदार स्टीव स्मिथ, मार्नश लाबुशेन और नाथन लायन के कंधों पर होगा। वहीं, तेज गेंदबाजी की कमान मिचेल स्टार्क के हाथों में होगी।
2-0 की बढ़त पर है टीम इंडिया
4 मैचों की सीरीज में भारतीय टीम 2-0 की बढ़त पर है। उसने पहला टेस्ट पारी और 132 रन और दूसरा टेस्ट 6 विकेट से जीता।
इंदौर में नजर आता है क्रिकेट प्रेमियों में उत्साह
देखा जाए तो इंदौर में पिछले कुछ ही महीनों में अलग-अलग फॉर्मेट के मैच हो चुके हैं। इसमें T-20, वन-डे मैच शामिल है। अब 1 मार्च से टेस्ट मैच होने जा रहा है। इंदौर की बात करें तो होलकर स्टेडियम में होने वाले मैच को लेकर क्रिकेट प्रेमियों में काफी उत्साह देखने को मिलता है। T-20 और वन-डे मैच में भी क्रिकेट प्रेमियों में काफी उत्साह नजर आया था। टेस्ट मैच को लेकर भी उम्मीद जताई जा रही है कि बड़ी संख्या में दर्शक मैच देखने स्टेडियम पहुंचेंगे।
रविवार को दोपहर के सत्र में नेट प्रैक्टिस
बताया जा रहा है कि टीम इंडिया के खिलाड़ी रविवार को दोपहर के सत्र में नेट प्रैक्टिस करने के लिए होलकर स्टेडियम पहुंचेंगे। करीब 1.45 बजे से टीम इंडिया के खिलाड़ी प्रैक्टिस करेंगे। इधर, दूसरी तरफ मैच को देखते हुए पुलिस-प्रशासन ने भी सुरक्षा के पुख्ता इंतजाम किए है। होलकर स्टेडियम के बाहर रेसकोर्स रोड पर भी बैरिकेड्स के साथ ही अन्य व्यवस्थाओं को चाक चौबंद किया जा रहा है।
